**Kansainvälinen nuorisotyö Pielavedellä / Eurooppakurssi / Wanderers**

**Toimintaa ja sen taustaa, kirjoittanut toiminnan aloittanut Tuula Penttinen:**

Pielaveden lukiolla on ollut kansainvälistä yhteistyötä **jo 1970 luvun alusta** asti. Aluksi yhteistyö tapahtui erityisesti Pohjola –Nordenin välityksellä ja suuntautui siis Pohjoismaihin. Myöhemmin tehtiin **useita leirikoulumatkoja eri puolille Eurooppaa** ja koulussa opiskeli myös **vaihto-opiskelijoita**. Kiinteäksi osaksi Pielaveden lukion toimintaa kansainvälisyys tuli Euroopan Unioniin liittymisen jälkeen.

Ensimmäinen EU-tuella tehty oli **Lingua E –projekti 1996**. Yhteistyökoulu oli Sint Lambertus instituutti Antwerpenissä Belgiassa. Projekti kesti vuoden ja sen aiheena oli veden merkityksen ja tilan tutkiminen kummankin omasta näkökulmasta. Yhteistyö tapahtui internetin välityksellä ja siihen kuului myös yhteiset kahden viikon opiskelujaksot keväällä Antwerpenissä ja syksyllä Pielavedellä.

Kokemus oli innostava ja Pielaveden lukiossa haluttiin jatkaa kansainvälisyyskasvatusta.

**Eurooppa-kurssi käynnistettiin tarkoituksena antaa valmiuksia kansainväliseen yhteistyöhön**.

Yhteistyötä haettiin Pielaveden kunnan kulttuuri-ja nuorisotoimen kanssa. Nuorisotoimi ryhtyi luomaan yhteyksiä kansainvälisten nuorisotapaamisten merkeissä ja lukio antoi ko. toimitaan tarvittavia taitoja.

Ensimmäisen kerran Pielaveden nuoret osallistuivat nuorisotapaamiseen **Saksassa Aurichissa 1997**. **Tästä alkoi säännöllinen yhteistyö, joka siis jatkuu edelleenkin**. **Yhteistyökumppaneita on lähes kaikissa Euroopan maissa ja vuosittain tapaamisia on ollut useita**. Lähes kymmenen vuotta on yksi Pielaveden lukiosta ylioppilaaksi valmistunut nuori työskennellyt vuoden saksalaisen yhteistyökumppanin järjestämässä työpaikassa saaden vankan saksankielen taidon ja kansainvälisen koulutuksen.

Pielavedellä järjestettiin ensimmäinen Kansainvälinen Nuorisotapaaminen vuonna **1998** ja sen teemana oli **Luonto ja sen merkitys eurooppalaiselle** **ihmiselle.** Seuraava oli **1999 Metsä luontoarvona ja taloudellisena tekijänä** ja kolmas **2000** **Miten teknologia tulee muuttamaan maailmaa?** Tämän jälkeen järjestettiin useita tapaamisia, osa niistä yhteistyössä Suomussalmen liikuntatoimen kanssa. Talvella **2005** Pielaveden nuoret toimivat **”Assistant leader ”-ryhmanjohtajakoulutuksen järjestäjinä**. Osallistujia oli Suomen lisäksi Saksasta, Irlannista, Ranskasta, Puolasta ja Englannista. Kouluttajat olivat Saksasta ja Irlannista.

**Eurooppakurssi / Wanderers Pielavedellä 14. toimintavuonnaan vuonna 2011, Merja Tissari:**

|  |
| --- |
| huhtikuu 2002 "Future of the countryside", Pielavesi + Suomussalmi  huhtikuu 2004 "Daily life of youngsters in Europe", Pielavesi  kesäkuu 2010 “Environmental protection – a common challenge everywhere in Europe”, Pielavesi |

Oheiset toteutuneet hankkeet ovat olleet ei pelkästään vaativia projekteja suunnittelusta ja toteutuksesta lähtien, vaan myös erittäin palkitsevia ja arvokasta kansainvälistä kokemusta antavia millä mittareilla tahansa mitattuna kielitaidon karttumisesta ja jopa elinikäisten ystävyyssuhteiden muodostamisesta puhumattakaan.

Meiltä on lähtenyt 1-2 kertaa vuosittain 5-9 opiskelijan ryhmiä ympäri Eurooppaa toteuttamaan yhdessä muiden yhteistyökumppaneiden kanssa vaihtuvia teemoja yhteisissä työpajoissa. Lukuvuonna 2010-2011 kurssilla on mukana aktiivinen 24 oppilaan ryhmä, joista osa lähtee kuluvan vuoden huhti- ja kesäkuussa Saksaan Aurichiin. Mukana tällä kertaa paljon uusia nuoria, joista osalla on myös mahdollisuus kouluttautua “leadereiksi” ohjaajiksi. Toimiminen kansainvälisissä tehtävissä on tarjonnut monelle entiselle wanderille hienoja työmahdollisuuksia myöhemmin elämässään.

Eurooppakurssin luonteeseen liittyy olennaisesti yhdessä tekeminen ja nuoret yrittävät kerätä rahaa niin paljon kuin mahdollista tuleviin ja entisiinkin reissuihin. Into osallistua ja lähteä on kova, joten jos mahdollista, reissuja saattaa kertyä muutamiakin lukioaikana.

Eurooppakurssin sisällyttäminen osana Pielaveden lukion ja kansalaisopiston kurssitarjontaa erottaa meidät monesta muusta isommastakin opinahjosta hyvin rakennetulla ja toimivalla kansainvälisellä konseptilla, joka toimii kuntamme jatko-opintopaikan erikoisuutena yhdessä lentopallovalmennuksen kanssa.

**Eurooppakurssi / Wanderers Pielavedellä 17. toimintavuonnaan vuonna 2014, Merja Tissari:**

Toimintamme on laajentunut entisestään käsittäen tällä hetkellä kolme kansainvälistä vuosittaista nuorisotapaamista. Kaikkiin tapaamisiin olemme jo vuosia saaneet helposti täydet ryhmät, 10 nuorta ja 2 leaderiä. Vanhin verkostomme vuodesta 1997 voi ja elää edelleen upeasti. Tapaamme joka toinen vuosi nuorisotapaamisen merkeissä jossakin viidestä yhteistyökumppanimaasta ja joka toinen vuosi kokoonnumme Saksan Aurichin Europahausille.

Vuonna 2012 aloitimme uuden pohjoiseurooppalaisen yhteistyön Saksan, Ruotsin ja Tanskan kanssa. Tanska joutui jäämään pois kahden ensimmäisen vuoden jälkeen vetäjän lähdettyä toisiin työtehtäviin. Olemme kuitenkin tehneet paljon taustatyötä Saksan Aurichin Europahausin avustuksella saadaksemme tähän verkostoon uuden kumppanin.

Vuonna 2013 tapasimme Walesin ja Saksan kanssa uusissa kouluverkoston merkeissä, joka kohdentuu selkeästi osallistujiltaan ja teemoiltaan sekä yläkoulu- että lukioikäisten oppilaskunnan toimintaan. Tämäkin toiminta jatkuu erittäin aktiivisena ja haluttuna kummankin opinahjon puolella.

Syksyllä 2014 Wandereihin, eurooppakurssille, ilmoittautui 41 nuorta. Kokoonnumme aina joka kolmas keskiviikko klo 16 jälkeen, jotta kaikilla halukkailla on mahdollisuus tulla tapaamisiin. Jo sekin kertoo nuorten oikeasta halusta osallistua vapaa-aikanaan ko. toimintaan. Joukossamme ei ole pelkästään Pielaveden nuorisoa vaan vuosittain mukana on myös muutamia nuoria lähikunnistamme (Keitele ja Maaninka). Lisäksi joukkoomme kuuluvat epävirallisesti jo mahdollisesti kauankin aikaa sitten paikkakunnaltamme pois muuttaneet entiset wanderit. He pysyvät kartalla toiminnastamme Facebookin ryhmän kautta ja monet heistä ovat lähteneet varsinaisiksi- ja apuleadereiksi jo useisiin tapaamisiin minunkin aikanani niin kuin tapana on ollut jo Tuulan ajoista lähtien.

**Hanke YM Pielavesi May 2015**

Pielaveden kunnan sivistysosasto Pielaveden Wandereiden / eurooppakurssilaisten isännöimänä järjesti monenvälisen, kahdeksanpäiväisen nuorisovaihdon Pielavedellä 20.-27.5.2015. Kumppaniorganisaatiot ovat Ungdomsgård Ekhamra Ruotsista ja lähettävänä organisaationa Europahaus Aurich Rhauderfehn-Gymnasiumille. Nuorisovaihtoon osallistui yhteensä hakemuksen mukaisesti 30 nuorta (FI 16, SE 5, DE 9), jotka olivat iältään 16-19 vuotiaita, sekä viisi ryhmänohjaajaa (FI 2, SE 1, DE 2). Lisäksi eurooppakurssilaisia oli toiminnassa mukana vielä 11 listan ulkopuolelta vetäjinä ja touhuajina sekä Merja Tissari lankojen koossapitäjänä ja nimenomaan toimimassa tukihenkilönä.

Nuorisoviikko liittyi verkostoon, jonka maiden yhteistyö aloitettiin vuonna 2011 (1. tapaaminen Saksassa 2012, 2. Ruotsissa 2013, 3. Saksassa 2014, 4. Suomessa 2015). Vuoden 2014 tapaamisessa nuoret itse sopivat seuraavan kierroksen teemaksi ***"Liikunnan merkitys eurooppalaisten nuorten henkisessä ja fyysisessä jaksamisessa"***. Esiin nousi heidän keskusteluissaan mm. kysymyksiä liikunnan merkityksestä nuorten henkiseen ja fyysiseen jaksamiseen sekä pohdintoja syistä ja seurauksista eurooppalaisten nuorten ylipainon lisääntymisessä ja liikunnallisten tapojen vähenemisessä. Millä keinoin tällainen epäsuotuisa kehitys voitaisiin ennaltaehkäistä ja millä keinoin nuoria voitaisiin motivoida pitkäjänteiseen, koko elinikäiseen aktiiviseen elämäntapaan?

Nuorisovaihdon aikana aihetta työstettiin erilaisten työpajojen, pelien ja leikkien sekä esitysten avulla. Lähtökohtana oli myös ottaa nuorisoviikon aikana teeman puitteissa tuntumaa paikallisten muidenkin nuorten jokapäiväiseen elämään, missä nuorisoviikkolaiset onnistuivatkin hyvin. Tavoitteena oli, että nuorisoviikkoon osallistuneet mieltävät jaetut kokemuksensa niin arvokkaiksi, että edelleen näkevät merkitykselliseksi niiden jakamisen eteenpäin vähintään paikallisesti.

Itse olen erittäin iloinen ja onnellinen kotipaikkakuntani nuorten kansainvälisen toiminnan aktiivisuudesta. Kiitos siitä kuuluu todellakin nuorille itselleen. Sanomattakin selvää on, että tällainen nuorista itsestä lähtevä toiminta on erittäin valovoimainen imagotekijä myös Pielaveden pienelle kunnalle. Varainhankinta kuuluu myös olennaisena osana eurooppakurssilaisten toimintaan ja heitä näkyykin tuon tuosta porukalla hoitamassa Pielaveden kunnan kulttuuri-, nuoriso- ja liikuntatoimen järjestämien tapahtumien järjestelyjä ja läpivientejä. Myös yrittäjätahot ovat löytäneet nuortemme joukkovoiman ja nuorten mukanaolo tapahtumien taustalla tuo jo sinällään positiivisen mainoskuvan.

**Eurooppakurssi / Wanderers Pielavedellä 19. toimintavuonnaan vuonna 2016, Merja Tissari:**

CIMOlta tuli hankkeemme loppuraportin arviointipalaute tammikuussa 2016. Hakuvaiheessa saimme pisteitä 62/100, jolla rahoitus irtosi ja loppupeleissä pisteet nousivat 70:een sadasta. Ohessa arviointipalaute kokonaisuudessaan, palaute oli hyvää, kehittämiskohteina olivat tiedossa olleet asiat jo ennen vaihtoa, kaiken kaikkiaan onnistuimme CIMOnkin mielestä todella hyvin. Kiitos vielä kerran kaikille mukanaolleille!

*”Kyseessä oli kolmen maan välinen nuorisovaihto, jossa ryhmät Ruotsista ja Saksasta tulivat Pielavedelle viikon tapaamiseen. Teemana oli liikunnan merkitys eurooppalaisten nuorten henkisessä ja fyysisessä jaksamisessa. Aihetta käsiteltiin monipuolisesti viikon aikana, ja huolellisesti yhdessä suunniteltu ohjelma saatiin toteutettua hyvin. Käytännön asioiden osalta vastuut oli jaettu maittain ja kaikki hoitivat omat vastuualueensa.*

*Raportissa ei kuitenkaan käy tarkemmin ilmi, miten käytännössä esimerkiksi majoitus, osallistujien tuki tai valmentaminen tapahtui. Samojen kumppanien kanssa on toteutettu vaihtoja ennenkin ja Pielaveden tapaaminen oli kolmas yhteisesti suunniteltu ja toteutettu hanke. Hankkeessa tehtiin arviointia jokaisen päivän päätteeksi ja oppimiskokemuksia pohdittiin käytettyjen toimintojen pohjalta. Lisäksi vaihdon aikana tehtiin väliarviointi.*

*Youthpassin käyttöä oppimisen arviointivälineenä olisi ollut hyvä hyödyntää, joskin osallistujat saivat Youthpasstodistukset vaihdon päätteeksi. Paikallisesti hanke kosketti nuoria laajemminkin, esim. nuorisoparlamentin osallistuminen vaihtoon sekä paikkakunnan nuorten mukaan ottaminen järjestettyihin kahteen aktiviteettiin oli hieno tapa saada vaikusta laajemmaksi. Hankkeen vaikutusta muihin kumppanitahoihin olisi myös ollut hyvä pohtia ja käydä läpi raportissa.*

*Hanke ja sen tulokset olivat näkyviä paikallisesti, joskin näkyvyyttä alueellisesti sekä kumppanimaiden osalta olisi ollut hyvä toteuttaa myös. Pitkä kumppanuus ja luotto toimijoiden kesken näkyvät hyvin suunnitellussa ja toteutetussa hankkeessa, josta näkee, että kokemus vaihtojen toteuttamisesta sekä yhdessä tekeminen tuottaa erittäin onnistuneen lopputuloksen.”*

EUROOPPAKURSSIA fyysisesti ei ole ehditty moneksikaan kertaa tänä lukulukuvuonna 2015-2016 pitämään, mutta yhteisiä tapahtumia ja reissuja on ollut sitäkin tiiviimmin pitkin lukuvuotta;

1. 19.8.2015 Eurooppakurssilaiset olivat ruokailemassa Säviän juhlarannassa. Ruokailu oli eräänlainen tilinpäätös toukokuun 2015 Pielavedellä olleelle nuorisotapaamiselle.
2. 2.-3.10.2015 Eurooppakurssilaisten ryhmäyttämisminiviikonloppu Hyvärilässä, mukana Riikka Tikkanen.
3. International student council meeting - "Living and learning democracy“ 30.10.-08.11.2015 Saksan Aurichissa kokosi yhteen oppilaskuntatoimijoita Suomesta, Saksasta ja Romaniasta. Nuoria oli mukana lukiolta ja yläkoululta yhteensä 10 vetäjinään [Kari](https://www.facebook.com/kari.kautto.5) Kautto ja abi [Juho](https://www.facebook.com/juho.berg.5) Berg.
4. Joulukuussa Merja ja [Riikka](https://www.facebook.com/riikka.tikkanen.54) olivat Aurichissa leader-tapaamisessa 3.-6.12.2015, jossa muiden kv-toimijoiden kanssa koordinointiin tulevaa toimintaa.

Yhteistyössä Hyvärilän, Metsäkartanon ja [Antti Korhonen](https://www.facebook.com/avjkorhonen) kanssa oli ja on nuorisovaihtoa Irlannin, Italian, Espanjan ja Hollannin kanssa. Irlannissa oli tyttöporukka kansainvälisellä tanssiteemalla Lotta Poutiaisen luotsaamana kesällä 2015.

1. Nuoriamme oli seitsemän Italiassa 29.3.-7.4.16 ja
2. Espanjan Granadassa 14.-23.5.16 osin eri henkilöillä (6 nuorta). [Reetta Lappalainen](https://www.facebook.com/reetta.lappalainen.9) entinen opiskelijamme ja eurooppakurssilaisemme on luotsannut tätä yhteistyökuviota. Tämä yhteistyö alkoi jo vuonna 2015 helmikuussa kansainvälisellä nuorisotapaamisella Metsäkartanolla jatkuen tapaamisella Hollannissa kesäkuussa 2015.
3. Vanhin verkostomme kokoontuu Riikka open johdolla Espanjan Baskimaassa 10.-18.6 teemalla "Violence among the European youth: current situation and response". Lukiolta lähtee 9 nykyistä alkavaa viettämään ikimuistoista nuorisoviikkoa yhdessä Saksan, Espanjan ja Puolan nuorison kanssa.
4. Tiedossa heti ensi lukuvuoden alkuun on Youth Meeting (YM) Saksan Aurichiin 26.08. -03.09. Aiheena maahanmuutto "Crossing borders – Opening doors”. Osallistujamaita ovat näillä näkymin Suomi, Saksa, Ruotsi, Englanti (Wales) ja Romania. Merja lähtee porukan mukaan leaderiksi suhdeluvulla 11+1.

Pielavedellä 16.6.2016 Merja Tissari

Pielaveden kunnan kv-vastaava ja lukion Eurooppakurssin vetäjä